
GE.98-10493(E)


Ուղենիշային սկզբունքներ. ներածական մաս 

1. Ներքին տեղահանությունը, որի ազդակիրն է աշխարհում շուրջ 25 միլիոն մարդ, գնալով ավելի լայնորեն է ընկալվում որպես մերօրյա աշխարհի առավել ողբերգական երևույթներից մեկը։ Հաճախ տեղի ունենալով տրավմատիկ փորձառությունների հետևանքով՝ կապված դժնդակ հակամարտությունների, մարդու իրավունքների լրջագույն ոտնահարումների և փոխկապակցված պատճառների հետ, որոնցում նշանակալիորեն դրսևորվում է խտրականությունը, տեղահանությունը գրեթե միշտ հանգեցնում է սաստիկ դժվարությունների ու տառապալից պայմանների դրա ազդեցությանը ենթարկված բնակչության համար։ Բաժանվում են ընտանիքները, խզվում են սոցիալական և մշակութային կապերը, կայուն աշխատանքային հարաբերությունները, խաթարվում են կրթություն ստանալու հնարավորությունները, վերանում է կենսապես անհրաժեշտ այնպիսի պայմանների հասանելիությունը, ինչպիսին են սնունդը, օթևանը և բուժօգնությունը, նաև անմեղ անձինք առերեսվում են բռնության դրսևորումներին՝ տեղահանվածների ճամբարների վրա կատարվող հարձակումների, մարդկանց անհետացման, բռնաբարության։ Անկախ նրանից, թե այդ մարդիկ ճամբարներում են տեղավորվում, թե փախչում են երկրի խորքերը հետապնդման ու բռնության հնարավոր աղբյուրներից թաքնվելու նպատակով, կամ ապաստանում են նույնքան աղքատ և ունեզուրկ մարդկանց համայնքում, տեղահանված անձինք հայտնվում են ամենախոցելի բնակչության կարգավիճակում՝ պաշտպանության և աջակցության հուսահատ ակնկալիքով։ 

2. Վերջին տարիներին միջազգային հանրությունն է՛լ ավելի լուրջ վերաբերմունք է ձևավորել ներքին տեղահանված անձանց ծանր կացության նկատմամբ և քայլեր է ձեռնարկում նրանց կարիքները հոգալու ուղղությամբ։ 1992թ.-ին, Մարդու իրավունքների հանձնախմբի խնդրանքով, Միավորված ազգերի կազմակերպության Գլխավոր քարտուղարը ներքին տեղահանված անձանց գծով Ներկայացուցիչ նշանակեց՝ ուսումնասիրելու ներքին տեղահանության պատճառներն ու հետևանքները, միջազգային իրավունքի առումով ներքին տեղահանվածների կարգավիճակը, նրանց տրամադրվող աջակցության ծավալն ըստ գոյություն ունեցող միջազգային ինստիտուցիոնալ կարգավորումների և այն եղանակները, որոնցով հնարավոր կլինի բարելավել նրանց պաշտպանությունն ու աջակցությունը, այդ թվում՝ կառավարությունների և այլ վերաբերելի դերակատարների հետ երկխոսության միջոցով։ 

3. Ըստ այդմ, Գլխավոր քարտուղարի Ներկայացուցիչն իր հանձնագրային գործառույթներն ուղղել է ներքին տեղահանվածների պաշտպանության և աջակցության պատշաճ նորմատիվային և ինստիտուցիոնալ շրջանակների զարգացմանը՝ երկրներում առաքելություններ իրականացնելով համապատասխան կառավարությունների և այլ շահակիրների հետ ընթացիկ երկխոսության ծավալմամբ և խթանելով ներքին տեղահանված բնակչությունների դժվարին իրադրությանն առնչվող համակարգված միջազգային արձագանքը։

4. Հաշվի առնելով, որ Միավորված ազգերի կազմակերպությունը ի սկզբանե միջազգային հանրության ուշադրությունն ուղղել են ներքին տեղահանության ճգնաժամային իրավիճակին, բազմաթիվ կազմակերպություններ՝ միջկառավարական և ոչ կառավարական, ընդլայնել են իրենց հանձնագրերը կամ գործունեության  շրջանակը՝ առավել մեծ արդյունավետությամբ ներքին տեղահանվածների կարիքները հոգալու նպատակով։ Կառավարություններն սկսել են ավելի զգոն վերաբերմունք ցուցաբերել, ընդունելով, որ իրենց առաջնային պարտականությունն է իրենց վերահսկման տակ գտնվող ազդակիր բնակչությանը պաշտպանելն ու աջակցելը, իսկ այն դեպքերում, երբ չեն կարողանում իրենց այդ պարտականությունն իրականացնել կարողությունների սղության պատճառով, նրանք ավելի քիչ են ընդդիմանում միջազգային հանրության օգնությունը հայցելուն։ Մյուս կողմից, ճիշտ կլինի նշել, որ միջազգային հանրությունը ավելի շատ հակված է, քան պատրաստ է թե՛ նորմատիվային և թե՚ ինստիտուցիոնալ առումով արդյունավետորեն արձագանքելու ներքին տեղահանության երևույթին։ 

5. Գլխավոր քարտուղարի Ներկայացուցչի մանդատի մեկ ուղղություն նշանակալի առաջընթաց է գրանցել. խոսքը ներքին տեղահանության բոլոր ասպեկտներին վերաբերող նորմատիվային շրջանակի զարգացման մասին է։ Միջազգային իրավագետների թիմի հետ սերտորեն համագործակցելով՝ Ներկայացուցիչը պատրաստել է «Իրավական նորմերի ամփոփում և վերլուծությունը», որը վերաբերում է ներքին տեղահանվածների կարիքներին և իրավունքներին, ինչպես նաև նրանց պաշտպանության և աջակցության հետ կապված՝ պետությունների և միջազգային հանրության համապատասխան պարտականություններին և պարտավորություններին։«Ամփոփումը և վերլուծությունը» Գլխավոր քարտուղարի Ներկայացուցչի կողմից 1996թ.-ին տրամադրվել է Մարդու իրավունքների հանձնախմբին (E/CN.4/1996/52/Հվծ.2)։

6. Կարևոր է նշել, որ ՄԱԿ-ի փախստականների հարցերով գերագույն հանձնակատարի գրասենյակը (ՄԱԿ ՓԳՀ) ձեռնարկ է մշակել «Ամփոփում և վերլուծություն» աշխատության հիման վրա՝ որպես գործնական ուղեցույց իր անձնակազմի համար, հատկապես տեղերում իրականացվող գործառնությունների պարագայում։ Տվյալներ կան նաև, որ այլ կազմակերպություններ ու գործակալություններ ևս հետևելու են ՄԱԿ ՓԳՀ-ի օրինակին՝ նշված փաստաթղթից օգտվելու իմաստով։ 

7. «Ամփոփումը և վերլուծությունը» քննության է առնում մարդու իրավունքների միջազգային օրենսդրությունը, մարդասիրական իրավունքը և, ըստ համանմանության՝ փախստականների մասին օրենսդրությունը, ապա հանգում է այն եզրակացության, որ, չնայած գործող օրենքներն էական պաշտպանություն են ապահովում ներքին տեղահանվածների համար, կան կարևոր նշանակություն ունեցող ասպեկտներ, որոնց առումով այդ օրենքները թերանում են ներքին տեղահանվածների պաշտպանության և աջակցության բավարար հիմք ստեղծելու հարցում։ Բացի այդ, գործող օրենսդրության դրույթները ցրված են բազմաթիվ և զանազան միջազգային փաստաթղթերում, ինչը դրանք չափազանց տարանջատված ու ոչ նպատակային է դարձնում ներքին տեղահանվածների պատշաճ պաշտպանության և աջակցության առումով արդյունավետ լինելու հարցում։ 

8. Ի պատասխան «Ամփոփում և վերլուծություն» աշխատության և հետամուտ լինելով գործող իրավակարգավորումներում առկա բացթողումների շտկմանը՝ Մարդու իրավունքների հանձնախումբը և Գլխավոր ասամբլեան Գլխավոր քարտուղարի Ներկայացուցչին առաջարկեց պատշաճ շրջանակ մշակել  ներքին տեղահանվածների պաշտպանության և աջակցության համար (տե՛ս 1995թ.-ի դեկտեմբերի 22-ի 50/195 և 1996թ.-ի ապրիլի 19-ի 1996/52 բանաձևերը համապատասխանաբար)։ Ըստ այդմ, շարունակելով նաև համագործակցությունը  «Ամփոփում և վերլուծությունը» նախապատրաստած մասնագետների թիմի հետ, Ներկայացուցիչը նախաձեռնեց Ուղենիշային սկզբունքների նախագծի մշակումը։ Մարդու իրավունքների հանձնախումբը 1997թ.-ի ապրիլին կայացած իր հիսուներեքերորդ նստաշրջանում ընդունեց 1997/39 բանաձևը, որում արձանագրեց Ուղենիշային սկզբունքների նախապատրաստման փաստը և Ներկայացուցչին հանձնարարեց դրա վերաբերյալ զեկույցով հանդես գալ Հանձնախմբի հիսունչորսերորդ նստաշրջանի ընթացքում։ Ներքին տեղահանությանը վերաբերող Ուղենիշային սկզբունքները, ավարտուն տեսք ստանալով 1998թ.-ին, կցված են սույն փաստաթղթին։ 

9. Ուղենիշային սկզբունքների նպատակն է՝ անդրադառնալ ողջ աշխարհում ներքին տեղահանության ենթարկված անձանց առանձնահատուկ կարիքներին՝ հատկորոշելով նրանց պաշտպանության համար կարևոր իրավունքներն ու երաշխիքները։ Սկզբունքներն արտացոլում են և համահունչ են մարդու իրավունքների միջազգային օրենսդրությանը և միջազգային մարդասիրական իրավունքին։ Դրանք վերահաստատում են ներքին տեղահանվածների դեպքում կիրառվելիք վերաբերելի սկզբունքները, որոնք այժմ լայնորեն ամրագրված են գործող փաստաթղթերում, պարզաբանում են թերևս պահպանված խրթին հարցերը և լրացնում են «Ամփոփում և վերլուծություն»-ում մատնանշված բացթողումները։ Դրանք կիրառելի են տեղահանության տարբեր փուլերում՝ ապահովելով պաշտպանությունը խնդրահարույց տեղահանության դեպքում, պաշտպանության և աջակցության հասանելիությունը տեղահանության ընթացքում և երաշխիքները վերադարձի կամ այլընտրանքային բնակավայրում հաստատվելու և վերաինտեգրվելու ընթացքում։ 

10. Սկզբունքները նախատեսված են որպես ուղեցույց՝ Ներկայացուցչի համար իր մանդատն իրականացնելու ընթացքում, պետությունների համար՝ տեղահանության երևույթի հետ առերեսվելիս, բոլոր մյուս իշխանական մարմինների, խմբերի և անձանց համար՝ իրենց հարաբերություններում ներքին տեղահանված անձանց հետ, ինչպես նաև միջկառավարական և ոչ կառավարական կազմակերպությունների համար՝ ներքին տեղահանության խնդրի լուծման հարցում։ 

11. Ուղենիշային սկզբունքները Ներկայացուցչին հնարավորություն են ընձեռում տեղահանության իրավիճակների առավել արդյունավետ մոնիտորինգ իրականացնել և երկխոսել ազգային կառավարությունների և բոլոր շահագրգիռ դերակատարների հետ ներքին տեղահանվածների շահերից ելնելով, պետություններին կոչ անել կիրառելու Սկզբունքները նրանց պաշտպանությունը, աջակցությունը, վերաինտեգրումն ու զարգացման սատարումն ապահովելու ընթացքում, ինչպես նաև մոբիլիզացնել միջազգային գործակալությունների, տարածաշրջանային միջկառավարական և ոչ կառավարական կազմակերպությունների արձագանքը՝ հիմնվելով Սկզբունքների վրա։ Ուղենիշային սկզբունքները, հետևաբար, պետք է ծառայեն որպես հուսալի հենք, որը ոչ միայն գործնական ուղղորդում է ապահովում, այլ նաև օգտագործվում է որպես պետական քաղաքականության մշակման ու տեղեկացվածության մակարդակի բարձրացման գործիք։ Նույն կարգով դրանք կոչված են կանխարգելիչ գործառույթ իրականացնել ներքին տեղահանության գլոբալ ճգնաժամին ըստ պատշաճի և հրատապ արձագանքման միջոցով։ 

12. Ուղենիշային սկզբունքների մշակումը հնարավոր է դարձել բազմաթիվ հաստատությունների և անհատների աշխատանքի, փորձի և աջակցության շնորհիվ։ Բացի վերը նշված իրավագետների թիմից, իրենց արժեքավոր ներդրումն են ունեցել բազմաթիվ մասնագետներ միջազգային մարդասիրական և զարգացման հարցերով զբաղվող կազմակերպություններից, ՄԱԿ-ի Մարդու իրավունքների հարցերով գերագույն հանձնակատարի գրասենյակից, տարածաշրջանային մարմիններից, գիտական հաստատություններից, ոչ կառավարական կազմակերպություններից և իրավաբանական համայնքից։ Հատուկ շնորհակալություն պետք է հայտնել Ամերիկյան համալսարանի Վաշինգտոնյան իրավաբանական քոլեջի Մարդու իրավունքների և մարդասիրական իրավունքի կենտրոնին, ինչպես նաև Միջազգային իրավունքի ամերիկյան միությանը, Բերնի համալսարանի իրավագիտության ֆակուլտետին, Վիեննայի համալսարանի Լյուդվիգ Բոլցմանի անվան Մարդու իրավունքների ինստիտուտին և Մարդու իրավունքների միջազգային օրենսդրության խմբին։ 

13. Սկզբունքների մշակման ընթացքում երախտագիտությամբ է ընդունվել  Ֆորդի հիմնադրամի, Ջեյկոբ Բլաուստայնի անվան Մարդու իրավունքների հանրահռչակման ինստիտուտի, Մարդու իրավունքների եվրոպական հիմնադրամի,  Հաուզըրի հիմնադրամի և Ջոն Դ. և Քեթրին Թ. ՄակԱրթուրների հիմնադրամի աջակցությունը։ 

14. Սկզբունքների մշակման ընթացքում մեծապես գնահատելի էր Բրուքինգզ ինստիտուտի ներքին տեղահանության վերաբերյալ Փախստականների քաղաքականության խմբի ծրագիրը, որը մեծարժեք աջակցություն  էր ստացել բազում աղբյուրներից, այդ թվում՝ Նիդերլանդների, Նորվեգիայի և Շվեդիայի կառավարություններից, ինչպես նաև ՄկՆայթ հիմնադրամից։ 

15. 1998թ.-ի հունվարին Ավստրիայի կառավարությունը նախաձեռնել էր  փորձագիտական խորհրդակցության անցկացումը Վիեննայում, Ուղենիշային սկզբունքներն ավարտուն տեսքի բերելու նպատակով, ինչը մեծագույն հավանության արժանացավ։  

Հավելված

ՈՒՂԵՆԻՇԱՅԻՆ ՍԿԶԲՈՒՆՔՆԵՐ ՆԵՐՔԻՆ ՏԵՂԱՀԱՆՈՒԹՅԱՆ ՎԵՐԱԲԵՐՅԱԼ ՆԵՐԱԾՈՒԹՅՈՒՆ. ԿԱՐԳԱՎՈՐՄԱՆ ԱՌԱՐԿԱՆ ԵՎ ՆՊԱՏԱԿԸ
1. Սույն Ուղենիշային սկզբունքներն անդրադառնում են ողջ աշխարհում ներքին տեղահանության ենթարկված անձանց առանձնահատուկ կարիքներին։ Դրանք հատկորոշում են այն իրավունքներն ու երաշխիքները, որոնք կարևոր են անձանց հարկադիր տեղահանությունից պաշտպանելու և տեղահանության ընթացքում, ինչպես նաև վերադարձի կամ վերաբնակեցման ու վերաինտեգրման ընթացքում նրանց պաշտպանության և աջակցության համար։ 

2. Սույն Սկզբունքների նպատակներից ելնելով՝  ներքին տեղահանված անձինք են համարվում անձինք կամ անձանց խմբերը, որոնց ստիպել կամ պարտադրել են թողնել կամ լքել իրենց տները կամ սովորական բնակության վայրերը, մասնավորապես ռազմական հակամարտության հետևանքով կամ դրա ազդեցությունից խուսափելու համար, բռնության համատարած դրսևորումների, մարդու իրավունքների խախտումների, բնական կամ մարդածին աղետների հետևանքով, և որոնք չեն հատել միջազգայնորեն ճանաչված պետական սահմանը։

3. Սույն Սկզբունքներն արտացոլում են և համահունչ են մարդու իրավունքների միջազգային օրենսդրությանը և միջազգային մարդասիրական իրավունքին։ Դրանք ուղղորդում են ապահովում.

(ա) Գլխավոր քարտուղարի ներքին տեղահանված անձանց գծով Ներկայացուցչին՝ նրա մանդատի իրականացման համար, 

(բ) Ներքին տեղահանության երևույթին առերեսվող պետություններին, 

(գ) Բոլոր մյուս իշխանական մարմիններին, խմբերին և անձանց՝ իրենց հարաբերություններում ներքին տեղահանված անձանց հետ, և 

(դ) Միջկառավարական և ոչ կառավարական կազմակերպություններին՝ ներքին տեղահանության խնդիրները լուծելու հարցում։ 

4. Սույն Ուղենիշային սկզբունքները պետք է հնարավորինս լայն տարածում և կիրառում ունենան։  

ԲԱԺԻՆ I – ԸՆԴՀԱՆՈՒՐ ՍԿԶԲՈՒՆՔՆԵՐ

Սկզբունք 1

1. Ներքին տեղահանված անձինք լիակատար հավասարության պայմաններում օգտվում են միջազգային և ներպետական օրենքներով սահմանված նույն իրավունքներից և ազատություններից, որոնցից օգտվում են իրենց երկրի մյուս անձինք։ Ներքին տեղահանվածներ լինելու հիմքով նրանք չպետք է խտրական վերաբերմունքի ենթարկվեն որևէ իրավունքից կամ ազատությունից օգտվելու առումով։

2. Սույն Սկզբունքները չեն սահմանափակում միջազգային օրենքներով սահմանված անհատական քրեական պատասխանատվությունը, մասնավորապես՝ կապված ցեղասպանության, մարդկության դեմ ուղղված հանցագործությունների և պատերազմական հանցագործությունների հետ։ 

Սկզբունք 2

1. Սույն Սկզբունքները պահպանվում են իշխանության բոլոր մարմինների, խմբերի և անձանց կողմից՝ անկախ նրանց իրավական կարգավիճակից և առանց որևէ անբարենպաստ տարբերակման։ Սույն Սկզբունքների պահպանումը չի կարող ներազդել ներգրավված որևէ իշխանական մարմնի, խմբերի կամ անձանց կարգավիճակի վրա։ 

2. Սույն Սկզբունքները չեն կարող մեկնաբանվել որպես որևէ միջազգային մարդասիրական կամ մարդու իրավունքների օրենսդրության դրույթները, կամ ներպետական օրենսդրությամբ անձանց շնորհված իրավունքները սահմանափակող, փոփոխող կամ արժեզրկող գործիք։ Մասնավորապես, սույն Սկզբունքները չեն սահմանափակում այլ երկրներում ապաստան հայցելու և դրանից օգտվելու իրավունքը։

Սկզբունք 3

1. Ազգային իշխանությունների առաջնային պարտականությունն ու պատասխանատվությունն է իրենց իրավասության սահմաններում պաշտպանություն և մարդասիրական օգնություն ապահովել ներքին տեղահանված անձանց։ 

2. Ներքին տեղահանված անձինք իրավունք ունեն դիմելու և պաշտպանություն ու մարդասիրական օգնություն ստանալու այդ իշխանություններից։ Նրանք չպետք է հետապնդվեն կամ պատժվեն նման խնդրանքով դիմելու համար։ 

Սկզբունք 4

1. Սույն Սկզբունքները ենթակա են կիրառման առանց որևէ տեսակի խտրականության, օրինակ՝ ռասայի, մաշկի գույնի, սեռի, լեզվի, կրոնի կամ հավատամքի, քաղաքական կամ այլ հայացքների, ազգային, էթնիկ կամ սոցիալական պատկանելության, իրավական կամ սոցիալական կարգավիճակի, տարիքի, հաշմանդամության, ունեցվածքի, ծննդյան կամ ցանկացած այլ նմանատիպ հատկանիշի հիմքով։

2. Ներքին տեղահանման ենթարկված որոշ անձինք, օրինակ՝ երեխաները, հատկապես առանց ուղեկցողի անչափահասները, հղի կանայք, մանկահասակ երեխաներ ունեցող մայրերը, տնային տնտեսության գլխավորի դերն ստանձնած կանայք, հաշմանդամություն ունեցող անձինք և տարեցները, իրավունք ունեն իրենց իրավիճակին համարժեք պաշտպանություն և աջակցություն, ինչպես նաև իրենց հատուկ կարիքները հաշվի առնող վերաբերմունք ստանալ։

ԲԱԺԻՆ II - ՏԵՂԱՀԱՆՈՒԹՅՈՒՆԻՑ ՊԱՇՏՊԱՆՈՒԹՅԱՆԸ ՎԵՐԱԲԵՐՈՂ ՍԿԶԲՈՒՆՔՆԵՐ

Սկզբունք 5

 Իշխանության բոլոր մարմինները և միջազգային դերակատարները բոլոր հանգամանքներում պարտավոր են կատարել միջազգային իրավունքով, այդ թվում՝ մարդու իրավունքների և մարդասիրական օրենքներով սահմանված իրենց պարտավորությունները, և ապահովել դրանց կատարումը՝ որպեսզի կանխեն և խուսափեն այն պայմաններից, որոնք կարող են հանգեցնել անձանց տեղահանության։

Սկզբունք 6

1. Յուրաքանչյուր ոք իրավունք ունի պաշտպանված լինելու կամայականորեն տեղահանվելուց իր տնից կամ սովորական բնակության վայրից։ 

2. Կամայական տեղահանության արգելքը տարածվում է տեղահանության հետևյալ   տեսակների վրա.

(ա)	Երբ այն հիմնված է մեկուսացման (ապարտեիդ), «էթնիկ զտման» քաղաքականության կամ նմանատիպ գործելակերպի վրա, որոնք ուղղված են/հանգեցնում են ազդակիր բնակչության էթնիկ, կրոնական կամ ռասայական կազմության փոփոխման,

(բ)	Զինված հակամարտության իրավիճակներում, եթե դա անհրաժեշտ չէ քաղաքացիական բնակչության անվտանգության առումով կամ ռազմական բնույթի հրամայական պատճառներով,

(գ)	Զարգացման ոլորտի լայնամասշտաբ ծրագրերի դեպքում, որոնք արդարացված չեն  կարևորագույն և գերակա հանրային շահերի տեսանկյունից, 

(դ)	Աղետների դեպքում, եթե ազդակիր բնակիչների անվտանգությունն ու առողջությունն ապահովելու համար նրանց տեղահանությունն անհրաժեշտ չէ, և 

(ե)	 Երբ այն օգտագործվում է իբրև կոլեկտիվ պատժի միջոց։ 

3. Տեղահանությունը չի կարող ավելի երկարատև լինել, քան պահանջվում է տվյալ հանգամանքներում։ 

Սկզբունք 7

1. Անձանց տեղահանության անհրաժեշտության մասին ցանկացած որոշում կայացնելուց առաջ, իշխանության համապատասխան մարմինները պետք է ապահովեն, որ քննվել են բոլոր հնարավոր այլընտրանքները՝ տեղահանությունից ընդհանրապես խուսափելու համար։ Որևէ նման այլընտրանքային լուծման բացակայության պարագայում ձեռնարկվում են բոլոր միջոցները տեղահանությունը և դրա բացասական ազդեցությունը նվազագույնի հասցնելու ուղղությամբ։ 

2. Տեղահանություն իրականացնող իշխանության մամիններն ապահովում են, որ տեղահանված անձանց տրամադրվի հնարավոր առավելագույն մակարդակի, պատշաճ օթևան, որ այդ տեղահանություններն իրականացվեն անվտանգության, սննդի, առողջության պահպանման և հիգիենայի առումով բավարար պայմաններում, և որ նույն ընտանիքի անդամները չառանձնացվեն։ 

3. Եթե տեղահանությունը կազմակերպվում է այլ հանգամանքների բերումով, ոչ թե զինված հակամարտությունների և աղետների հետ կապված արտակարգ իրավիճակներում, ապա ենթակա են ապահովման հետևյալ երաշխիքները. 

(ա)	Հատուկ որոշում է կայացվում նման միջոցառումների անցկացման հրահանգ տալու համար պետական իշխանության լիազորված մարմնի կողմից,

(բ)	Պատշաճ միջոցներ են ձեռնարկվում երաշխավորելու, որ տեղահանման ենթակա անձինք լիարժեք տեղեկություններ ստանան իրենց տեղահանության պատճառների և ընթացակարգերի մասին, իսկ եթե դա նախատեսված է՝ նաև փոխհատուցման ու վերաբնակեցման մասին,

(գ)	Միջոցներ են ձեռնարկվում տեղահանվող անձանց ազատ և իրազեկ համաձայնությունն ստանալու ուղղությամբ, 

(դ)	Համապատասխան մարմինները ջանքեր են գործադրում ազդակիր անձանց, հատկապես կանանց, իրենց վերաբնակեցման պլանավորմանն ու կառավարմանը ներգրավելու համար, 

(ե)	Իրավակիրառ միջոցառումները, դրանց անհրաժեշտության դեպքում, իրականացվում են կոմպետենտ իրավական մամինների կողմից, և 

(զ)	Հարգվում է իրավական պաշտպանության արդյունավետ միջոցի իրավունքը, այդ թվում՝ նման որոշումների վերանայումը համապատասխան դատական մարմինների կողմից։ 

Սկզբունք 8

Տեղահանությունը չի կարող իրականացվել ազդակիր անձանց կյանքի, արժանապատվության, ազատության և անվտանգության իրավունքը խախտող եղանակով։ 

Սկզբունք 9

Պետությունները կոնկրետ պարտավորություն են կրում տեղահանությունից պաշտպանելու բնիկ ժողովուրդներին, փոքրամասնություններին, գյուղացիներին, անասնապահներին և իրենց հողի նկատմամբ կախվածություն և կապվածություն ունեցող այլ խմբերին։ 

ԲԱԺԻՆ III - ՏԵՂԱՀԱՆՈՒԹՅԱՆ ԸՆԹԱՑՔՈՒՄ ՊԱՇՏՊԱՆՈՒԹՅԱՆԸ ՎԵՐԱԲԵՐՈՂ ՍԿԶԲՈՒՆՔՆԵՐ

Սկզբունք 10

1. Յուրաքանչյուր ոք ունի կյանքի անքակտելի իրավունք, որը պաշտպանվում է օրենքով։ Ոչ ոք չպետք է կամայականորեն զրկվի իր կյանքից։ Ներքին տեղահանված անձանց պաշտպանություն է ապահովվում մասնավորապես.

(ա)	Ցեղասպանությունից, 

(բ)	Սպանությունից,

(գ)	Արտադատական կամ կամայական մահապատիժներից, և

(դ)	Բռնի անհետացումներից, այդ թվում՝ առևանգումից կամ անազատության մեջ գաղտնի պահելուց, ինչը վտանգում է նրանց կյանքը կամ հասցնում է մահվան։

Վերոնշյալ գործողություններից որևէ մեկի իրականացման սպառնալիքը կամ դրդելը արգելվում է։ 

2. Բոլոր հանգամանքներում արգելվում են հարձակումները կամ բռնության այլ դրսևորումները ռազմական գործողություններին չմասնակցող կամ այլևս չմասնակցող ներքին տեղահանված անձանց նկատմամբ։ Ներքին տեղահանված անձանց պաշտպանություն է ապահովվում մասնավորապես հետևյալ գործողություններից. 

(ա)	Ուղիղ կամ անխտիր հարձակումներ կամ այլ բռնարարքներ, այդ թվում՝ այնպիսի տարածքների ստեղծում, որոնցում թույլատրվում են հարձակումները քաղաքացիական անձանց վրա, 

(բ)	Սովահարություն՝ որպես մարտական գործողությունների մեթոդ, 

(գ)	Նրանց օգտագործումը որպես մարդկային վահան՝ ռազմական օբյեկտները հարձակումից պաշտպանելու համար, կամ մարտական գործողությունները սքողելու, սատարելու կամ խոչընդոտելու նպատակով,

(դ)	Հարձակումներ նրանց ճամբարների կամ բնակատեղիների վրա, և

(ե)	Հակահետևակային ականների օգտագործում։ 

1. Յուրաքանչյուր ոք ունի արժանապատվության, ֆիզիկական, հոգեկան և բարոյական անձեռնմխելիության իրավունք։

2. Ներքին տեղահանված անձինք, անկախ նրանից՝ սահմանափակվել է նրանց ազատությունը թե ոչ, պետք է պաշտպանված լինեն մասնավորապես. 

(ա)	Բռնաբարությունից, խեղումներից, խոշտանգումից, դաժան, անմարդկային կամ արժանապատվությունը նվաստացնող վերաբերմունքից կամ պատժից, և անձի արժանապատվության դեմ ուղղված այլ ոտնձգություններից, ինչպիսին են, օրինակ, գենդերային հիմքով բռնությունը, մարմնավաճառության հարկադրելը և անվայելուչ ոտնձգության ցանկացած այլ տեսակները, 

(բ)	Ստրկությունից կամ ստրկության ցանկացած ժամանակակից ձևից, օրինակ՝ ամուսնության նպատակով անձի վաճառքից, սեռական շահագործումից կամ երեխաների հարկադիր աշխատանքից, և

(գ)	Վայրագ գործողություններից, որոնք միտված են ահաբեկելու ներքին տեղահանված անձանց։ 

Վերոնշյալ գործողություններից որևէ մեկի իրականացման սպառնալիքը կամ դրդելը արգելվում է։ 
Սկզբունք 12

1. Յուրաքանչյուր ոք ազատության և անձի անվտանգության իրավունք ունի։ Ոչ ոք չպետք է ենթարկվի կամայական ձերբակալության կամ կալանավորման։ 

2. Ներքին տեղահանված անձանց այս իրավունքն իրացնելու համար, նրանք չպետք է արգելափակվեն կամ ստիպողաբար պահվեն ճամբարում։ Եթե բացառիկ հանգամանքների բերումով նման արգելափակումը կամ ստիպողական պահումը միանշանակ անհրաժեշտ է, դա չի կարող տևել ավելի երկար, քան պահանջվում է տվյալ հանգամանքների առկայությամբ։ 

3. Ներքին տեղահանված անձինք պետք է պաշտպանված լինեն խտրական ձերբակալությունից և կալանավորումից՝ իրենց տեղահանության արդյունքում։ 

4. Ներքին տեղահանված անձինք ոչ մի դեպքում չեն կարող պատանդ վերցվել։ 

1. Ոչ մի դեպքում տեղահանված երեխաները չպետք է հավաքագրվեն, պարտադրվեն կամ թույլատրվեն մասնակցելու մարտական գործողություններին։ 

2. Ներքին տեղահանված անձանց ապահովվում է պաշտպանություն նրանց տեղահանության արդյունքում զինված ուժերում կամ խմբավորումներում հավաքագրելու խտրական գործելակերպից։ Մասնավորապես, զինվորագրում պարտադրելու կամ դրանից հրաժարվելու համար պատժելու ցանկացած դաժան, անմարդկային կամ արժանապատվությունը նվաստացնող գործելակերպն արգելվում է բոլոր դեպքերում։ 

1. Յուրաքանչյուր ներքին տեղահանված անձ ազատ տեղաշարժի և իր բնակության վայրն ընտրելու ազատության իրավունք ունի։

2. Մասնավորապես , ներքին տեղահանված անձինք ազատ տեղաշարժվելու իրավունք ունեն ճամբարների կամ այլ բնակատեղիների ներսում և դրսում։ 

Ներքին տեղահանված անձինք իրավունք ունեն.

(ա)	անվտանգ կացության ձգտելու երկրի մեկ այլ մասում, 

(բ)		մեկնելու իրենց երկրից, 

(գ)		այլ երկրում ապաստան հայցելու, և

	(դ)	             պաշտպանված լինելու որևէ վայր ստիպողական վերադարձից կամ այնտեղ վերաբնակեցումից, որտեղ վտանգված է լինելու նրանց կյանքը, ազատությունը և(կամ) առողջությունը։ 

1. Ներքին տեղահանման ենթարկված բոլոր անձինք իրավունք ունեն իմանալու կորած բարեկամների ճակատագրի և գտնվելու վայրի մասին։ 

2. Իշխանության համապատասխան մարմինները ջանքեր են գործադրում պարզելու համար անհայտ կորած համարվող ներքին տեղահանված անձանց ճակատագիրն ու գտնվելու վայրը, և համագործակցում են այդ խնդրով զբաղվող համապատասխան միջազգային կազմակերպությունների հետ։ Նրանք տեղեկացնում են մերձավոր բարեկամներին այդ ընթացքում գրանցված առաջընթացի և արդյունքների մասին։ 

3. Իշխանության համապատասխան մարմինները ջանքեր են գործադրում մահացած անձանց աճյունները հայտնաբերելու և նույնականացնելու, կանխելու այդ աճյունների դիակապտությունը կամ անարգանքը, և դրանք մերձավոր բարեկամներին վերադարձնելու կամ ըստ պատշաճի հողին հանձնելու ուղղությամբ։ 

4. Բոլոր դեպքերում ներքին տեղահանված անձանց գերեզմանները պետք է պահպանվեն և հարգվեն։ Ներքին տեղահանված անձինք իրավունք ունեն այցելելու իրենց մահացած բարեկամների գերեզմանները։

1. Յուրաքանչյուր ոք իր ընտանեկան կյանքի նկատմամբ հարգալից վերաբերմունքի իրավունք ունի։

2. Ներքին տեղահանված անձանց կողմից այս իրավունքն իրացնելու նպատակով, ընտանիքի այն անդամներին, որոնք ցանկանում են միասին լինել, պետք է նման հնարավորություն ընձեռվի։ 

3. Տեղահանության հետևանքով անջատված ընտանիքներին պետք է հնարավորինս արագ վերամիավորել։ Նման ընտանիքների վերամիավորումն արագացնելու համար ձեռնարկվում են բոլոր անհրաժեշտ քայլերը, հատկապես երբ հարցը երեխաներին է վերաբերում։ Այդ առումով պատասխանատու իշխանական մարմիններն օժանդակում են ընտանիքի անդամների կողմից հարցումներ անելուն և խրախուսում ու համագործակցում են  ընտանիքի վերամիավորման հարցով զբաղվող մարդասիրական կազմակերպությունների հետ։

4. Ներքին տեղահանված ընտանիքների անդամները, որոնց անձնական ազատությունը սահմանափակվել է ճամբարներում արգելափակման կամ հարկադիր պահման միջոցով, իրավունք ունեն այնտեղ միասին մնալու։ 

1. Ներքին տեղահանման ենթարկված բոլոր անձինք կեցության պատշաճ պայմանների իրավունք ունեն։ 

2. Անկախ հանգամանքներից և բացառելով խտրականության որևէ դրսևորում, իրավասու մարմինները ներքին տեղահանված անձանց համար ապահովում են անվտանգ հասանելիություն առնվազն հետևյալ հարմարություններին.

(ա)	Հիմնական սնունդ և խմելու ջուր, 

(բ)		Ընդունելի կացարան և բնակտարածություն,

(գ)		Պատշաճ հագուստ, և

(դ)		Հիմնական բուժծառայություններ և սանիտարահիգիենիկ պայմաններ։

3. Հատուկ ջանքեր է պետք գործադրել այս տարրական պարագաների պլանավորման և բաշխման հարցում կանանց լիարժեք մասնակցությունն ապահովելու ուղղությամբ։ 

1. Ներքին տեղահանման ենթարկված բոլոր վիրավոր և վատառողջ անձանց, ինչպես նաև հաշմանդամություն ունեցողներին, առավելագույն հնարավորության սահմաններում և հնարավորինս առանց ձգձգման տրամադրվում է անհրաժեշտ բուժօգնություն և խնամք՝ բացի բժշկական նկատառումներից որևէ այլ հիմքով տարբերակումը բացառելով։ Ըստ անհրաժեշտության, ներքին տեղահանված անձանց համար հասանելի են հոգեբանական և սոցիալական ծառայությունները։ 

2. Հատուկ ուշադրություն պետք է դարձնել կանանց առողջական խնդիրներին, այդ թվում՝  կանանց բուժօգնություն մատուցողների և ծառայությունների, օրինակ՝ վերարտադրողական բժշկության, ինչպես նաև սեռական և այլ տեսակի բռնություններից տուժածների համար համարժեք հոգեթերապիայի հասանելիության ապահովմանը։   

3. Հատուկ ուշադրություն պետք է դարձնել նաև ներքին տեղահանված անձանց շրջանում վարակիչ և ինֆեկցիոն հիվանդությունների, այդ թվում՝ ՁԻԱՀ-ի տարածման կանխարգելմանը։ 

Յուրաքանչյուր ոք, որտեղ էլ գտնվելիս լինի, օրենքի առջև իր իրավասուբյեկտության ճանաչման իրավունք ունի։  

1. Ներքին տեղահանված անձանց կողմից այս իրավունքն իրացնելու նպատակով, իշխանության համապատասխան մարմինները տրամադրում են նրանց օրինական իրավունքներից օգտվելու և դրանք իրացնելու համար անհրաժեշտ բոլոր փաստաթղթերը, ինչպիսին են անձնագրերը, անձի նույնականացման փաստաթղթերը, ծննդյան և ամուսնության վկայականները։ Ի մասնավորի, իշխանություններն աջակցում են նոր փաստաթղթերի տրմանը կամ տեղահանության ժամանակ կորսված փաստաթղթերի փոխարինմանը, առանց անտրամաբանական պայմաններ առաջադրելու, օրինակ՝ պահանջելով, որ անձը վերադառնա իր սովորական բնակության վայր՝ այս կամ այն փաստաթուղթն ստանալու համար։ 

2. Կանայք և տղամարդիկ այդ կարգի անհրաժեշտ փաստաթղթերն ստանալու հավասար իրավունքներ ունեն, նաև իրավունք ունեն, որ այդ փաստաթղթերն իրենց անվամբ կազմվեն։ 

1. Ոչ ոք չի կարող կամայականորեն զրկվել իր գույքից և ունեցվածքից։ 

2. Ներքին տեղահանված անձանց գույքն ու ունեցվածքը բոլոր դեպքերում պաշտպանվում է, մասնավորապես՝ հետևյալ գործողություններից. 

(ա)	Կողոպուտ, 

(բ)	Ուղիղ կամ անխտիր հարձակումներ կամ այլ բռնարարքներ,

(գ)	Մարտական գործողությունների կամ նպատակների համար որպես պատսպարող օբյեկտ օգտագործելը,

(դ)	Պատժիչ միջոցի վերածելը, և

(ե)	Քանդելը կամ սեփականացնելը՝ որպես կոլեկտիվ պատժի տեսակ։ 

3. Ներքին տեղահանված անձանց թողած գույքն ու ունեցվածքը պետք է պաշտպանված լինի քանդումից և կամայականորեն ու ապօրինաբար սեփականվելուց, զբաղեցվելուց կամ օգտագործվելուց։ 

1. Ներքին տեղահանված անձինք, անկախ նրանից, թե ճամբարում են ապրում, թե ոչ, տեղահանված լինելու հիմքով խտրական վերաբերմունքի չեն ենթարկվում իրենց հետևյալ իրավունքների իրացման առնչությամբ. 

(ա)	Մտքի, խղճի, կրոնի կամ հավատամքի, հայացքների և խոսքի ազատության իրավունքներ, 

(բ)	Զբաղվածության հնարավորություններ ազատորեն փնտրելու և տնտեսական գործունեությանը մասնակցելու իրավունք, 

(գ)	Միավորման ազատության և հանրության գործերին հավասարության հիմունքներով մասնակցելու իրավունք,

(դ)	Քվեարկելու և պետական ու հանրային գործերին մասնակցելու իրավունք, այդ թվում՝ այդ իրավունքն իրացնելու համար անհրաժեշտ միջոցների հասանելիության իրավունք,

(ե)	Իրենց համար հասկանալի լեզվով հաղորդակցվելու իրավունք։ 

Սկզբունք 23

1. Յուրաքանչյուր ոք կրթության իրավունք ունի։

2. Ներքին տեղահանված անձանց կողմից այս իրավունքն իրացնելու համար,  համապատասխան իշխանություններն ապահովում են, որ նման անձինք, հատկապես տեղահանված երեխաները, ստանան կրթություն, որն անվճար է և պարտադիր նախնական մակարդակում։ Կրթական ծրագիրը պետք է հաշվի առնի նրանց մշակութային ինքնությունը, լեզուն և կրոնը։ 

3. Հատուկ ջանքեր պետք է գործադրվեն կրթական ծրագրերին կանանց և աղջիկների լիարժեք և իրավահավասար մասնակցության ապահովման ուղղությամբ։ 

4. Կրթության և վերապատրաստման հնարավորությունները պետք է հասանելի դարձնել ներքին տեղահանված անձանց, հատկապես դեռահասների և կանանց համար, անկախ նրանից, թե ճամբարներում են բնակվում, թե ոչ, սկսած այն պահից, երբ թույլ են տալիս պայմանները։ 

ԲԱԺԻՆ IV – ՄԱՐԴԱՍԻՐԱԿԱՆ ՕԳՆՈՒԹՅԱՆԸ ՎԵՐԱԲԵՐՈՂ ՍԿԶԲՈՒՆՔՆԵՐ

1. Ողջ մարդասիրական օգնությունն իրականացվում է մարդասիրության և անկողմնակալության սկզբունքներին համապատասխան՝ խտրականության բացառմամբ։ 

2. Ներքին տեղահանված անձանց մարդասիրական օգնությունը չի կարող ոչ նպատակային օգտագործվել, մասնավորապես՝ քաղաքական կամ ռազմական նկատառումներով։ 
Սկզբունք 25

1. Ներքին տեղահանված անձանց մարդասիրական օգնության տրամադրման առաջնային պարտականությունն ու պատասխանատվությունը կրում են ազգային իշխանությունները։ 

2. Միջազգային մարդասիրական կազմակերպությունները և այլ համապատասխան դերակատարներ իրավունք ունեն առաջարկելու իրենց ծառայություններն ի սատարումն ներքին տեղահանված անձանց։ Նման առաջարկը չպետք է դիտվի որպես անբարյացակամության դրսևորում կամ միջամտություն պետության ներքին գործերին, այլ պետք է բարի կամքով ընդունվի։ Այդ առաջարկը կամայական մերժման ենթակա չէ, հատկապես երբ իշխանության համապատասխան մարմիններն անկարող են կամ պատրաստ չեն տրամադրելու պահանջվող մարդասիրական օգնությունը։ 

3. Իշխանության բոլոր համապատասխան մարմիններն ապահովում և սատարում են մարդասիրական օգնության անարգել փոխադրումը, և այդ օգնության տրամադրմամբ զբաղվող անձանց ներքին տեղահանվածների հետ կապ հաստատելու արագ և անխափան հնարավորություն են ստեղծում։ 

Մարդասիրական օգնության, դրա փոխադրման և մատակարարման հարցերով զբաղվող անձինք պետք է հարգանքի արժանանան և պաշտպանված լինեն։ Նրանք չպետք է ենթարկվեն հարձակումների կամ այլ բռնարարքների։ 

1. Միջազգային մարդասիրական կազմակերպությունները և այլ համապատասխան դերակատարներ օգնություն տրամադրելիս պետք է ըստ պատշաճի հաշվի առնեն ներքին տեղահանված անձանց պաշտպանության կարիքները և մարդու իրավունքները, և համապատասխան միջոցներ ձեռնարկեն այս կապակցությամբ։ Այդ գործողությունները կատարելիս նշված կազմակերպությունները և դերակատարները պետք է պահպանեն վերաբերելի միջազգային չափորոշիչները և վարքականոնները։ 

2. Նախորդ պարբերությունը որևէ կերպ չի սահմանափակում այս նպատակով պաշտպանություն ապահովելու հանձնագրեր ունեցող միջազգային կազմակերպությունների պարտականությունները. կազմակերպություններ, որոնք կարող են առաջարկել իրենց ծառայությունները կամ որոնցից այդ ծառայությունները կարող են հայցել պետությունները։ 

ԲԱԺԻՆ V – ՎԵՐԱԴԱՐՁԻՆ, ՎԵՐԱԲՆԱԿԵՑՄԱՆԸ ԵՎ ՎԵՐԱԻՆՏԵԳՐՄԱՆԸ ՎԵՐԱԲԵՐՈՂ ՍԿԶԲՈՒՆՔՆԵՐ

1. Իշխանության իրավասու մարմիններն առաջնային պարտականություն և պատասխանատվություն ունեն պայմաններ ստեղծելու, ինչպես նաև միջոցներ ապահովելու, որոնք թույլ են տալիս ներքին տեղահանված անձանց կամովին վերադառնալ իրենց տները կամ սովորական բնակության վայրեր անվտանգ և արժանապատիվ եղանակով, կամ կամովին վերաբնակվել երկրի մեկ այլ մասում։ Իշխանության այդ մարմինները ջանքեր են գործադրում վերադարձած կամ վերաբնակված ներքին տեղահանված անձանց վերաինտեգրմանն օժանդակելու ուղղությամբ։  

2. Հատուկ ջանքեր պետք է գործադրել ներքին տեղահանված անձանց վերադարձի կամ վերաբնակեցման պլանավորման և կառավարման գործում նրանց իսկ լիարժեք մասնակցությունն ապահովելու ուղղությամբ։ 

1. Ներքին տեղահանված այն անձինք, որոնք վերադարձել են իրենց տներ կամ սովորական բնակության վայրեր, կամ որոնք վերաբնակվել են երկրի մեկ այլ տարածքում, խտրական վերաբերմունքի չեն կարող ենթարկվել իրենց տեղահանված լինելու հիմքով։ Նրանք հանրային կյանքին բոլոր մակարդակներում լիարժեքորեն և իրավահավասար պայմաններում մասնակցելու և հանրային ծառայությունների հասանելիության իրավունք ունեն։

2. Իշխանության իրավասու մարմինների պարտականությունն ու պատասխանատվությունն է՝  վերադարձած և(կամ) վերաբնակեցված ներքին տեղահանված անձանց աջակցել հնարավորության սահմաններում վերականգնելու նրանց գույքն ու ունեցվածքը, որոնք թողել էին հեռանալիս կամ որոնցից զրկվել էին տեղահանությունից հետո։ Եթե այդ գույքի և ունեցվածքի վերականգնումն անհնար է, իրավասու մարմիններն ապահովում կամ աջակցում են, որ  այդ անձինք պատճաշ փոխհատուցում  կամ այլ կարգի արդարացի հատուցում ստանան։ 

Իշխանության բոլոր ներգրավված մարմիններն ապահովում և նպաստում են, որ միջազգային մարդասիրական կազմակերպություններն ու համապատասխան այլ դերակատարներ, ի կատարումն նրանց համապատասխան հանձնագրերի, արագ և անարգել կապ հաստատեն ներքին տեղահանված անձանց հետ՝ վերջիններիս վերադարձին կամ վերաբնակեցմանն ու վերաինտեգրմանն աջակցելու նպատակով։ 

